Kort før klokken 20 tirsdag aften blev beredskabsfolk og politi kaldt ud til en gård på Hyltvej i Veddum ved Hadsund. Den store firlængede gård var brudt i brand, sandsynligvis fordi en 46-årig mand stod og svejsede og i den forbindelse havde nogle gløder antændt noget brændbart. Det fortæller vagtchef hos Nordjyllands Politi, Per Jørgensen. Ilden bredte sig til tre længer på gården, men stuehuset er dog intakt. Branden var så voldsom, at beredskab fra fire forskellige stationer blev tilkaldt for at assistere med slukningen. Hverken mennesker eller nogle af de 11 heste på ejendommen har været i fare.
Tre længer på en gård i Østhimmerland er brændt ned efter et uheld med svejseapparatet.